Imanol Harinordoki

Imanol Harinordoki (Baiona, 1980ko otsailaren 20a) lapurtar errugbi jokalari profesional ohia da, hirugarren lerroan jokatzen zuena. Section Paloise (1999-2004), Biarritz Olympique (2004-2014) eta Stade Toulousain (2014-2016) taldeetan aritu zen. Frantziako errugbi selekzioarekin 82 partida jokatu zituen 2002-2012 bitartean. Frantziako selekzioko eta mundu mailako errugbiko ikur izan zen. 2000ko hamarkadan, munduko hirugarren lerroko onenen zerrendan bere lekua egin zuen, Lawrence Dallaglio, George Smith, Richie McCaw eta Joe van Niekerkerekin batera.

Bi aldiz irabazi zuen Frantziako txapelketa (2005, 2006), eta lau aldiz Sei Nazioen Txapelketa (2002, 2004, 2007, 2010), hiru Grand Slam (2002, 2004, 2010) barne. 2011ko Munduko Errugbi Txapelketan bigarren postua erdietsi zuen.

Bizitza 
Donibane Garazin igaro zituen haurtzaroa eta gaztaroa. Hamalau urterekin hasi zen errugbian aritzen, arauak jakin gabe. US Garaziko juniorrekin Frantziako txapeldun atera zen. 1999an egin zuen debuta errugbi profesionalean, Paueko Section Paloise taldean. 2004an iritsi zen Biarritz Olympiquera. Serge Betsen eta Thomas Lièvremontekin batera, Top14ko hirugarren lerro onenaren parte izan zen eta, bere bi taldekideek taldea utzi eta gero, Biarritzeren lider eta ikur bakar bilakatu zen.

Lapurdiko taldearekin Top14a bi aldiz irabazi zuen, eta 2012an European Challenge Cupa ere. Europako kopa handiak, Heineken kopak, bi aldiz ihes egin zion, ordea, 2006an eta 2010ean. Luzaz, taldeko beste lider batzuen gibelean gordeta egon zen. Jean-Michel Gonzalez, Serge Betsen, Thomas Lievremont, Jerome Thion… anitz ziren jokalari handiak, Biarritz handi hartan. Azken sasoietan, baina, aldagelan gero eta garrantzi handiagoa hartu zuen, eta taldeko kapitain bihurtu zen. Belaunarekin lanak izan zituen, eta 2014an errugbia uztekotan egon zen, Biarritz Olympique Bigarren Mailara jaistearekin batera. Baina orduan Stade Toulousain handiaren deia etorri zen, eta jarraitzea erabaki zuen. Beste bi urtez oso maila ona eman ondoren, 2016an hartu zuen erretiroa.

Euskal Herrian bakarrik ez, mundu osoan ere ospetsu egin zen Hariñordoki. Bernard Laporte hautatzailearen eskutik, Frantziako selekzioko ateak ireki zitzaizkion 2002an, eta bide oparoa egin zuen. Orotara hiru Munduko Kopa jokatu zituen, eta aldi oro selekzioko oinarrizko jokalaria izan zen. 2003an ospea hartu zuen nazioartean, Munduko Kopan bikain aritu eta gero. 2011n Ingalaterraren aurka finalerdian jokatutako partida handiak bikain itxi zuen bere nazioarteko ibilbidea. Sei Nazioen Txapelketan ere, aurkari kutunenak Irlanda eta Ingalaterra izan zituen. 82 aldiz aritu zen Frantziarekin, eta 65 puntu sartu zituen.

Palmaresa

Biarritz Olympique 
 Frantziako errugbi txapelketa
 irabazlea: 2005 eta 2006
 Europako Errugbi Txapeldunen Kopa
 finalista: 2006 eta 2010
 European Challenge Cup 
 irabazlea: 2012

Frantziako selekzioa 
 Sei Nazioen Txapelketa
 irabazlea: 2002, 2004, 2007 eta 2010
 Grand Slam: 2002, 2004 eta 2010
 Munduko Errugbi Kopa: laugarrena 2003 eta 2007an, bigarrena 2011n

Erreferentziak

Kanpo estekak 
  Imanol Hariñordoki, lequipe.fr
  Imanol Hariñordoki, Fédération française de rugby (rugby à XV), ffr.fr

Baionarrak
Lapurdiko errugbilariak
Biarritz Olympiqueko errugbilariak
Donibanegaraztarrak